CELEX: 32022D0100
Language: da
Date: 2022-01-24 00:00:00
Title: Kommissionens gennemførelsesafgørelse (EU) 2022/100 af 24. januar 2022 om et udkast til bekendtgørelse fra Kongeriget Nederlandene om drikkevarer til småbørn og mælk til småbørn, der er anmeldt i henhold til artikel 45 i Europa-Parlamentets og Rådets forordning (EU) nr. 1169/2011 (meddelt under nummer C(2022) 312) (Kun den nederlandske udgave er autentisk) (EØS-relevant tekst)

26.1.2022   
               
               
                  DA
               
               
                  Den Europæiske Unions Tidende
               
               
                  L 17/52
               
            
         KOMMISSIONENS GENNEMFØRELSESAFGØRELSE (EU) 2022/100
         af 24. januar 2022
         om et udkast til bekendtgørelse fra Kongeriget Nederlandene om drikkevarer til småbørn og mælk til småbørn, der er anmeldt i henhold til artikel 45 i Europa-Parlamentets og Rådets forordning (EU) nr. 1169/2011
         
            
               (meddelt under nummer C(2022) 312)
            
         
         (Kun den nederlandske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (1), særlig artikel 45, stk. 4, og
         ud fra følgende betragtninger:
         
                     (1)
                  
                  
                     I overensstemmelse med artikel 45, stk. 1, i forordning (EU) nr. 1169/2011 underrettede de nederlandske myndigheder den 28. juli 2020 Kommissionen om et udkast til bekendtgørelse, der indeholder bestemmelser om fødevarer baseret på (komælks- eller gedemælks-)protein, hvortil der er tilsat mindst et eller flere vitaminer, mineraler eller andre stoffer, og som er beregnet til at blive anvendt som drikkevarer til småbørn mellem et og tre år (varelovsbekendtgørelse om drikkevarer til småbørn og mælk til småbørn) (»det anmeldte udkast«).
                  
               
                     (2)
                  
                  
                     Ved forordning (EU) nr. 1169/2011 fastlægges generelle principper, krav og ansvarsfordeling vedrørende fødevareinformation, navnlig mærkning af fødevarer. I den forbindelse er der i artikel 9, stk. 1, i forordning (EU) nr. 1169/2011 opstillet en liste over de oplysninger, som skal gives om fødevarer i overensstemmelse med artikel 10-35, med forbehold af undtagelserne heri.
                  
               
                     (3)
                  
                  
                     Som supplement til de obligatoriske oplysninger omhandlet i artikel 9, stk. 1, og artikel 10 fastsætter artikel 39, stk. 1, i forordning (EU) nr. 1169/2011, at medlemsstaterne efter proceduren i artikel 45 kan vedtage foranstaltninger indeholdende krav om supplerende obligatoriske oplysninger om specifikke typer eller kategorier af fødevarer, der begrundes i enten beskyttelse af folkesundheden, beskyttelse af forbrugerne, bekæmpelse af svig eller beskyttelse af industriel og kommerciel ejendomsret samt angivelser af herkomststed, kontrollerede oprindelsesbetegnelser eller bekæmpelse af illoyal konkurrence.
                  
               
                     (4)
                  
                  
                     Det anmeldte udkast indeholder bl.a. supplerende obligatoriske oplysninger for specifikke kategorier af fødevarer i form af angivelser, der skal gives til forbrugerne, når »drikkevarer til småbørn« og »mælk til småbørn« markedsføres i Nederlandene. Det er derfor nødvendigt, at Kommissionen undersøger dets forenelighed med ovenstående krav i samme forordning og bestemmelserne i traktaten om Den Europæiske Unions funktionsmåde.
                  
               
                     (5)
                  
                  
                     I det anmeldte udkast fastsættes særlige krav til sammensætning, berigelse, mærkning og markedsføring af fødevarer baseret på komælks- eller gedemælksprotein, der er beregnet til at blive anvendt som drikkevarer til småbørn mellem et og tre år. Navnlig indeholder § 2 i det anmeldte udkast krav til sammensætningen af og tilsætning af vitaminer og mineraler og andre stoffer til »drikkevarer til småbørn« og »mælk til småbørn«. I § 3 i det anmeldte udkast er der fastsat visse krav til betegnelser, angivelser og præsentation af oplysninger til forbrugerne.
                  
               
                     (6)
                  
                  
                     I henhold til artikel 7 i det anmeldte udkast skal følgende angivelser anvendes ved markedsføring af »drikkevarer til småbørn« og »mælk til småbørn«: »a. aldersgruppen mellem et og tre år, som den er beregnet til, b. en angivelse af, at produktet ikke er en erstatning for en afbalanceret kost, c. en angivelse af, at produktet ikke er en erstatning for vitamin D-tilskud, og d. en angivelse af, at produktet ikke er en erstatning for modermælk.«
                  
               
                     (7)
                  
                  
                     De nederlandske myndigheder forklarer, at disse obligatoriske oplysninger foreskrevet i det anmeldte udkast er begrundet i hensynet til beskyttelse af folkesundheden og forbrugerbeskyttelse.
                  
               
                     (8)
                  
                  
                     De nederlandske myndigheder fremlagde ingen dokumentation for, at foranstaltningen var begrundet i hensynet til beskyttelsen af folkesundheden. Tværtimod forklarer de nederlandske myndigheder i begrundelsen til det anmeldte udkast, at »drikkevarer til småbørn« og »mælk til småbørn« ikke er nødvendige for at opfylde småbørns ernæringsmæssige behov.
                  
               
                     (9)
                  
                  
                     I henhold til artikel 7, stk. 1, litra a), i forordning (EU) nr. 1169/2011 må fødevareinformation ikke være vildledende, især med hensyn til fødevarens beskaffenhed og især dens art, identitet, egenskaber, sammensætning, mængde, holdbarhed, oprindelsesland eller herkomststed, fremstillings- eller frembringelsesmåde.
                  
               
                     (10)
                  
                  
                     Mælkebaserede drikkevarer bestemt til småbørn faldt ind under anvendelsesområdet for Europa-Parlamentets og Rådets direktiv 2009/39/EF (2) om fødevarer bestemt til særlig ernæring, men det blev ophævet ved Europa-Parlamentets og Rådets forordning (EU) nr. 609/2013 (3) med virkning fra den 19. juli 2016.
                  
               
                     (11)
                  
                  
                     I lyset af denne ophævelse skal Kommissionen i henhold til artikel 12 i forordning (EU) nr. 609/2013 i en rapport analysere, hvorvidt der er nødvendigt med særlige bestemmelser for mælkebaserede drikkevarer og lignende produkter til småbørn mellem et og tre år. Kommissionen vedtog en rapport om disse produkter den 31. marts 2016 (4) (»2016-rapporten«).
                  
               
                     (12)
                  
                  
                     I 2016-rapporten konkluderedes det, at der ikke er behov for særlige bestemmelser for denne kategori af fødevarer, da en korrekt og fuldstændig anvendelse af de generelle rammer for EU's fødevarelovgivning i tilstrækkelig grad kan regulere sammensætningen af mælkebaserede drikkevarer til småbørn og information om disse produkters egenskaber.
                  
               
                     (13)
                  
                  
                     Disse konklusioner var baseret på videnskabelig rådgivning fra Den Europæiske Fødevaresikkerhedsautoritet (»autoriteten«). I sin udtalelse fra 2013 (5) bemærkede autoriteten, at disse produkter ikke spiller en unik rolle og ikke kan betragtes som en nødvendighed for at opfylde småbørns ernæringsmæssige behov i forhold til andre fødevarer, som kan inkluderes i deres normale kost.
                  
               
                     (14)
                  
                  
                     Som følge heraf ledsagede Kommissionen ikke 2016-rapporten med et lovgivningsforslag om fastsættelse af regler for mælkebaserede drikkevarer og lignende produkter til småbørn. Derfor betragtes mælkebaserede drikkevarer bestemt til småbørn fra den 20. juli 2016 som almindelige fødevarer, der er beriget med visse næringsstoffer og rettet mod en specifik undergruppe af befolkningen og udelukkende omfattet af horisontale bestemmelser i EU's fødevarelovgivning.
                  
               
                     (15)
                  
                  
                     På baggrund af ovenstående afviger det anmeldte udkast til foranstaltning fra de regler, der gælder for almindelige fødevarer, og indfører i stedet en ny retlig ramme for drikkevarer til småbørn og mælk til småbørn i Nederlandene. I den forstand skaber det de facto en ny kategori af produkter, der er bestemt til småbørn, og som er underlagt særlige krav til sammensætning, berigelse, mærkning og markedsføring. Dette er ikke i overensstemmelse med EU's nuværende retlige ramme.
                  
               
                     (16)
                  
                  
                     Drikkevarer til småbørn og mælk til småbørn falder navnlig ind under anvendelsesområdet for Europa-Parlamentets og Rådets forordning (EF) nr. 1925/2006 (6) om tilsætning af vitaminer og mineraler samt visse andre stoffer til fødevarer og skal overholde bestemmelserne i nævnte forordning om betingelserne for tilsætning af vitaminer og mineraler samt om mærkning, præsentation og reklame. Mælkebaserede drikkevarer til småbørn skal give fødevareinformation, herunder næringsdeklarationen, i overensstemmelse med bestemmelserne i forordning (EU) nr. 1169/2011 og må kun være forsynet med specifikke ernærings- og sundhedsanprisninger, der er godkendt på EU-plan i henhold til Europa-Parlamentets og Rådets forordning (EF) nr. 1924/2006 (7) om ernærings- og sundhedsanprisninger af fødevarer.
                  
               
                     (17)
                  
                  
                     Bestemmelserne i forordning (EU) nr. 609/2013 og Kommissionens delegerede forordning (EU) 2016/127 (8) finder ikke anvendelse på drikkevarer til småbørn og mælk til småbørn.
                  
               
                     (18)
                  
                  
                     Obligatoriske mærkningskrav for drikkevarer til småbørn og mælk til småbørn som foreslået i artikel 7 i det anmeldte udkast som supplement til de obligatoriske mærkningskrav i forordning (EU) nr. 1169/2011 styrker forbrugernes opfattelse af, at drikkevarer til småbørn og mælk til småbørn udgør en særskilt kategori af produkter, ligesom modermælkserstatninger og tilskudsblandinger, som er særligt egnede til småbørn i alderen fra et til tre år sammenlignet med andre fødevarer, der kan indgå i deres normale kost.
                  
               
                     (19)
                  
                  
                     I overensstemmelse med artikel 45, stk. 2, i forordning (EU) nr. 1169/2011 hørte Kommissionen den 5. oktober 2020 medlemsstaterne i Den Stående Komité for Fødevarekæden og Dyresundhed.
                  
               
                     (20)
                  
                  
                     I lyset af ovenstående mener Kommissionen, at artikel 7 i det anmeldte udkast er vildledende med hensyn til arten af drikkevarer til småbørn og mælk til småbørn og derfor er i strid med artikel 7, stk. 1, litra a), i forordning (EU) nr. 1169/2011 og ikke kan begrundes i hensynet til forbrugerbeskyttelse. Artikel 7 kan heller ikke begrundes i hensynet til folkesundheden, da de nederlandske myndigheder ikke har fremlagt nogen begrundelse herfor.
                  
               
                     (21)
                  
                  
                     På baggrund af disse bemærkninger afgav Kommissionen i henhold til artikel 45, stk. 3, i forordning (EU) nr. 1169/2011 den 27. oktober 2020 en negativ udtalelse om det anmeldte udkast. Kommissionen meddelte den negative udtalelse til de nederlandske myndigheder den 28. oktober 2020.
                  
               
                     (22)
                  
                  
                     De nederlandske myndigheder bør derfor anmodes om ikke at vedtage den meddelte bekendtgørelse.
                  
               
                     (23)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Kongeriget Nederlandene må på grundlag af Kommissionens bemærkninger i sin negative udtalelse og denne afgørelse ikke vedtage artikel 7 i det udkast til varelovsbekendtgørelse om drikkevarer til småbørn og mælk til småbørn, som det har meddelt Kommissionen i henhold til artikel 45 i forordning (EU) nr. 1169/2011, og som var genstand for en negativ udtalelse fra Kommissionen, der blev meddelt de nederlandske myndigheder den 28. juli 2020.
         
         
            Artikel 2
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 24. januar 2022.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 304 af 22.11.2011, s. 18.
         
            (2)  Europa-Parlamentets og Rådets direktiv 2009/39/EF af 6. maj 2009 om fødevarer bestemt til særlig ernæring (EUT L 124 af 20.5.2009, s. 21).
         
            (3)  Europa-Parlamentets og Rådets forordning (EU) nr. 609/2013 af 12. juni 2013 om fødevarer bestemt til spædbørn og småbørn, fødevarer til særlige medicinske formål og kosterstatning til vægtkontrol og om ophævelse af Rådets direktiv 92/52/EØF, Kommissionens direktiv 96/8/EF, 1999/21/EF, 2006/125/EF og 2006/141/EF, Europa-Parlamentets og Rådets direktiv 2009/39/EF og Kommissionens forordning (EF) nr. 41/2009 og (EF) nr. 953/2009 (EUT L 181 af 29.6.2013, s. 35).
         
            (4)  Rapport fra Kommissionen til Europa-Parlamentet og Rådet om tilskudsdrikke til småbørn (COM(2016) 169 final).
         
            (5)  Ekspertpanelet for Diætetiske Produkter, Ernæring og Allergier, 2013, Scientific Opinion on nutrient requirements and dietary intakes of infants and young children in the European Union, EFSA Journal 2013;11(10):3408.
         
            (6)  Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (EUT L 404 af 30.12.2006, s. 26).
         
            (7)  Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (EUT L 404 af 30.12.2006, s. 9).
         
            (8)  Kommissionens delegerede forordning (EU) 2016/127 af 25. september 2015 om supplerende regler til Europa-Parlamentets og Rådets forordning (EU) nr. 609/2013 for så vidt angår de særlige krav til sammensætningen af og oplysning om modermælkserstatninger og tilskudsblandinger og for så vidt angår oplysning om spædbørns- og småbørnsernæring (EUT L 25 af 2.2.2016, s. 1).